VIDEO Marșul pentru autostrada Moldovei: Jandarmii nu i-au lăsat pe protestatari să intre cu mașinile în Piața Victoriei. Organizator: „Noi suntem moldovenii proști care au rămas în România să plătească taxe, și uitați cum ne tratează”

Câteva sute de șoferi care au participat la marșul ”Moldova vrea autostradă” au fost împiedicați sțmbătă seară de jandarmi să intre cu mașinile în Piața Victoriei pentru a protesta față de pasivitatea Guvernului față de lipsa infrastructurii care să lege Moldova de restul țării. Jandarmii i-au ținut pe oameni blocați pe bulevardul Kiseleff ore în șir. Purtătorul de cuvânt al jandarmeriei a declarat pentru G4Media.ro că nu i-a lăsat să intre cu mașinile în Piața Victoriei pentru că ”accesul mașinilor în piață ar putea periclita siguranța persoanelor care participă la Muzeul Antipa la Noaptea Muzeelor”. Organizatorii au declarat pentru G4Media.ro că au informat din timp jandarmeria și primăria că vor veni în fața Guvernului.

Reamintim că grupul de inţiativă civică „Împreună pentru A8” şi Asociaţia „Moldova vrea autostradă” au organizat sâmbătă un marş motorizat spre Bucureşti, la care au participat sute de vehicule, cu scopul de a atrage atenţia asupra faptului că Moldova nu se poate dezvolta fără autostradă.

UDATE 19.52: Daniela Simionovici a declarat pentru G4Media.ro că ”jandarmii ne-au promis că ne lasă să dăm ocol Pieței Victoria de două ori, dar după prima tură vor să ne scoată din București, râd de noi că nu știm orașul”.

﻿

UPDATE 19.30: Dorin Dobrincu, organizator, a declarat pentru G4Media.ro că ”am inștiințat din timp Primăria Capitalei și jandarmeria, dar jandarmii abia ieri ne-au spus indirect că s-ar putea să fie o problemă cu intrarea mașinilor în Piața Victoriei. A fost o comunicare absolut defectuoasă din partea lor, ne-au spus practic cu mai puțin de 24 de ore înainte de protest”.

UPDATE 19.10: Georgian Enache, purtătorul de cuvânt al Jandarmeriei, a declarat pentru G4Media.ro că protestatarii nu ar avea autorizație să intre cu mașinile în Piața Victoriei. ”Parcarea în Piața Victoriei este ilegală, iar accesul mașinilor în piață ar putea periclita siguranța persoanelor care participă la Muzeul Antipa la Noaptea Muzeelor”.

UPDATE 19.00: Nu vor să ne lase. Noi suntem moldovenii proști care au rămas în România să muncească și să plătească taxe, și uitați cum ne tratează jandarmii, plătiți din banii noștri, a declarat pentru G4Media.ro Doina Simionovici

UPDATE 18.40: Protestatarii nu sunt lăsați de jandarmi să intre în Piața Victoriei de pe Bd. Kiseleff, blocat de mașini ale autorităților, au declarat pentru G4Media.ro doi dintre organizatorii marșului. Dorin Dobrincu a spus că ”le e frică de orice protest, nu vor să se vadă mașini multe în fața Guvernului. Nu am mai văzut atâta poliție de la marile summituri internaţionale. De când am intrat în București, la Afumați ne-au oprit să ne verifice. Noi am respectat strict legislaţia. În cele din urmă am ajuns în Piaţa Victoriei câţiva, am luat-o pe străduţe”.

Pe de altă parte, Doina Simionovici, altă organizatoare, ne-a declarat că zeci de maşini venite la protest sunt blocate acum de jandarmi, după cum arată şi fotografia.

UPDATE 17.25: Coloana auto a intrat în Bucureşti. Protestatarii au fost aşteptaţi de dispozitive importante ale forţelor de ordine.

Maşinile au fost trase pe dreapta. Un jandarm notează plăcuţele de înmatriculare a tuturor autoturismelor. Şi o veste bună: protestatarii au (re)primit “OK”-ul să continue marşul până în Piaţa Victoriei.

UPDATE 15.20: Reprezentaţii ministerului de Interne încep să pună beţe în roate marşului. La Buzău, poliția le-a interzis protestatarilor să treacă prin zona centrală a oraşului şi a dirijat convoiul pe şoseaua de centură. Organizatorii şi-au dorit să treacă prin oraş pentru a afla mai multă lume de protest, cel puţin maşinile mici să fie lăsate să treacă. În final, protestatarii au decis să nu intre în conflict, importantă fiind destinaţia finală… Capitala.

UPDATE 14.20: Convoiul urmează să se regrupeze la Buzău. Se merge, în medie, cu 50 de kilometri la oră. Organizatorii au felicitat pentru curaj, prin staţie, “tiriştii” care au fost întorşi din drum şi le-au mulţumit pentru că s-au alăturat acestui protest. Nici ploaia nu îi opreşte pe protestatarii hotărâţi să ajungă în Piaţa Victoriei.

UPDATE: 12.50: Coloana care a trecut prin Vaslui a ajuns la Tişiţa, unde aşteaptă “unirea” cu convoiul dinspre Roman. Ieşenii, vasluienii, brăilenii, gălăţenii îi întâmpină cu pancarte pe care scrie „România, trezeşte-te”, ” Vrem autostradă” , „Vrem infrastructură”. “

UPDATE 10.50. Coloana care a ales drumul spre Vaslui a ajuns în localitatea Bădeană şi face o mică pauză. Pe drum s-au mai alăturat câteva zeci de autoturisme. Cealaltă coloană, care a trecut de Roman, se întinde pe o distanţă de aproape 15 km. Printre ieşenii care au plecat spre Bucureşti se numără profesori, ingineri, pensionari, it-işti. (sursa Ziarul de Iași)

Context.

Grupul de inţiativă civică „Împreună pentru A8” şi Asociaţia „Moldova vrea autostradă” organizează, sâmbătă, un marş motorizat spre Bucureşti, la care sunt aşteptate peste 1.000 de vehicule, cu scopul de a atrage atenţia asupra faptului că Moldova nu se poate dezvolta fără autostradă. Sâmbătă, 19 mai a.c., la ora 17:00 vom fi în Piața Victoriei, București!~, anunță organizatorii pe pagina de Facebook a evenimentului.

Ziarul de Iași scrie că la ora 7.00, în Piaţa Unirii din Iași erau în jur de 50 de şoferi. Printre ei, deputatul PNL, Marius Bodea, pe motocicletă, dar şi primarul Mihai Chirica. Edilul a venit doar ca să le ureze drum bun protestatarilor. “ Iaşul are nevoie de o legătură cu Vestul pentru progres”, a spus Chirica. La ora 7.30 coloana de maşini s-a pus în mişcare. Grupul de protestatari se împarte în două, unii vor merge spre Bucureşti prin Vaslui, alţii prin Bacău.

Potrivit organizatorilor, deplasarea celor care vor participa la marș se va face în două coloane de autovehicule, printre care vor fi autoturisme, motociclete, furgonete, autocare, urmând ca fiecare dintre coloane să plece din Iași spre București pe drumuri diferite, unul spre Târgu Frumos și celălalt prin Vaslui. La ora 13:00 cele două coloane se vor întâlni la Tișița, în județul Vrancea, și la ora 17:00 vor fi întâmpinați de susținători la intrarea în București, urmând să meargă împreună spre clădirea Guvernului pentru a cere echitate pentru Moldova.

Partidele de opoziție și-au anunțat sprijinul pentru acest marș motorizat, mai mulți parlamentari, primari și consilieri locali anunțând că se vor urca în mașini și vor lua parte la protest.

Proiectul autostrăzii Târgu-Mureș – Iași a început în 2007, dar de atunci și până astăzi s-au făcut și refăcut numeroase studii de fezabilitate pentru care s-au cheltuit zeci de milioane de lei. În prezent, tot la stadiul de studiu de fezabilitate se află proiectul, fără a se fi făcut niciun pas concret în realizarea autostrăzii.

În ultimii ani au avut loc numeroase manifestații pentru construirea autostrăzii Târgu-Mureș – Iași. În toamna lui 2017 a fost organizat un protest motorizat pe drumurile care leagă cele două orașe (Iași și Târgu Mureș), la care oamenii au participat cu peste 200 de autoturisme. La începutul acestui an, pe 24 ianuarie, în ziua aniversării a 159 de ani de la unirea Moldovei cu Țara Românească, oamenii prezenți la manifestațiile din Piața Unirii din Iași au huiduit politicienii, scandând ”Vrem autostradă, nu penali pe stradă”.

Deputatul PMP de Iași, Petru Movilă, a inițiat chiar un proiect de lege care să oblige Ministerul Transporturilor să construiască autostrada Târgu-Mureș – Iași. Proiectul care prevede realizarea investiției din credite externe și fonduri europene în termen de patru ani de la intrarea în vigoare a legii a fost adoptat tacit de Senat la finalul anului trecut și, de atunci, este blocat în comisiile Camerei Deputaților.